
A kevesebb néha több? A testedzésfüggőség neurológiai, pszichológiai, szociális prediktorainak vizsgálata tipikusan fejlődő és ADHD tüneteket mutató populáción

Témaválasztásom fő motivációja egy társadalom által elismert viselkedéses függőség mélyebb megértéséhez való hozzájárulás volt. A testedzésfüggőség jelensége korábban kevés figyelmet kapott a függőségekkel foglalkozó szakirodalmakban, kutatásommal gyarapítani szeretném a témában készült, átfogó tanulmányok számát. Jelen tanulmány különlegessége, hogy a vizsgálati mintát a tipikusan fejlődő populáció mellett a Figyelemhiányos hiperaktivitás-zavarral (ADHD) diagnosztizált személyek is alkotják. Kutatásom fő témakörei a testedzésfüggőség hátterében húzódó szociális, pszichológiai és neurológiai tényezők, valamint a jelenség prevalenciájának feltérképezése az ADHD tüneteket mutató és a tipikusan fejlődő populációk körében.
Kutatásomban 26, rendszeresen sportoló serdülő/ fiatal felnőtt adatait vizsgáltam, ebből 11 fő (42,31%) az ADHD tüneteket mutató, valamint 15 fő (57,69%) a kontrollcsoportot alkotta. Az általuk kitöltött kérdőívcsomagban a Testedzésfüggőség Kérdőív (EDS-HU) és a Megjelenéssel Kapcsolatos Szociokulturális Attitűdök Kérdőív (SATAQ-3) kapott helyet. Ezen kívül a vizsgálati személyek EEG mérésen is részt vettek, ahol Monetary Incentive Delay Task (MID) paradigmával dolgoztunk.
A jelen mintáról elmondható, a kis elemszámhoz igazított hatásmértékek alapján, hogy jelentősen nagyobb volt a testedzésfüggőség rizikója a rendszeresen sportoló családtaggal rendelkezők körében, ezzel kihangsúlyozva a szociális környezet és a családi minta jelentőségét. A szociokulturális attitűdök és a büntetésérzékenység bejósolták a testedzésfüggőség magasabb rizikóját, ezzel felhívva a figyelmet a pszichológiai és neurológiai tényezők fontosságára. Azonban az ADHD tüneteket mutató és a tipikusan fejlődő csoportok között nem mutatkozott jelentős különbség a testedzésfüggőség rizikója tekintetében.
Összességében a testedzésfüggőség magasabb rizikójával szociális, pszichológiai és neurológiai tényezők is együtt jártak, azonban a jelenség további vizsgálata nagyobb vizsgálati mintákon mindenképpen szükséges.
 



